Jonathan Bailey

Jonathan Stuart Bailey (* 25. apríl 1988, Wallingford, Spojené kráľovstvo) je anglický herec, známy z televízneho seriálu Bridgertonovci (20202026) a z miniseriálu Spolucestujúci (2023).

 Detstvo a mladosť 
Jonathan Bailey sa narodil 25. apríla 1988 vo Wallingforde v Oxfordshire ako najmladší zo štyroch detí. Jeho mama Carole pracovala ako audiologička a otec Stuart bol riaditeľom spoločnosti Rowse Honey. Vyrastal v dedinách Benson a Brightwell-cum-Sotwell.

Herectvu sa chcel venovať už od piatich rokov – vtedy ho stará mama vzala na divadelné predstavenie Oliver! v Londýne, čo v ňom zanechalo silný dojem. Jeho úplne prvou úlohou bola postava kvapky dažďa v školskom predstavení o Noemovej arche.

Navštevoval základnú školu s napojením na Anglikánsku cirkev v Bensone, popritom tancoval balet a neskôr získal hudobné štipendium na prestížnej Magdalen College School v Oxforde, kde hral na klavíri a klarinete. Už ako pätnásťročný si našiel hereckého agenta a začal získavať prvé úlohy, a tak sa nakoniec rozhodol neísť ani na vysokú školu, ani na hereckú akadémiu.

 Kariéra 
Bailey už ako sedemročný získal svoju prvú významnú rolu vďaka tanečnému klubu v Henley-on-Thames, kde sa zúčastnil konkurzu do inscenácie Vianočná koleda v Royal Shakespeare Company. V produkcii, ktorá sa hrala v londýnskom Barbican Theatre v roku 1995 sa striedal v úlohách malého Tima a mladého Scroogea. Na konkurze zaspieval pieseň „Where Is Love?“ z muzikálu Oliver!.

V roku 1996 opäť účinkoval s RSC, tentoraz ako Little Baptiste v inscenácii Les Enfants du Paradis. Ako osemročný stál na javisku londýnskeho West Endu v úlohe Gavrocha v Les Misérables, a tiež si zahral Michaela Darlinga v pantomíme Peter Pan v divadle The Hexagon.

Jeho prvý filmový debut prišiel v roku 2004 po boku hercov ako Freddie Highmore, Tara Fitzgeraldová a Zoë Wanamakerová vo filme Five Children and It.

V roku 2006, hneď po absolvovaní maturít (A-levels), začal skúšať hlavnú rolu v londýnskom obnovení hry Beautiful Thing, kde nahradil Andrewa Garfielda.

V roku 2011 si Bailey zahral hlavnú úlohu Leonarda da Vinciho v dobrodružnom seriáli Leonardo, ktorý vysielala detská stanica CBBC. Seriál zobrazoval mladého Leonarda a jeho priateľov v 15. storočí vo Florencii. Mal dve série, vznikla k nemu aj online hra.

Po boku herca Roberta Sheehana si Bailey zahral vedľajšiu úlohu v televíznom seriáli Me and Mrs Jones. V roku 2016 sa pripojil k hereckému obsadeniu televízneho seriálu Hooten a Lady: Lovci pokladov.

V roku 2019 získal divadelné prestížne ocenenie, Cenu Laurenca Oliviera za svoju hereckú úlohu v divadelnej hre Cock od Mika Bartletta.

V roku 2020 Bailey účinkoval v televíznom seriáli Bridgertonovci od produkčnej spoločnosti Shondaland, ktorý vysiela Netflix. Seriál je adaptáciou regentských romantických románov Julie Quinn a Bailey v ňom hrá Anthonyho, 9. vikomta Bridgertona. Jeho výkon si získal veľké uznanie kritikov a priniesol mu široké uznanie. Druhá séria sa sústredila prevažne na jeho postavu.

V roku 2023 účinkoval po boku Matta Bomera v minisérii Spolucestujúci od Showtime. Jeho výkon označil The Washington Post za „senzačný“ a Bailey za svoj herecký výkon získal cenu Critics’ Choice Award a nomináciu na cenu Emmy za najlepší mužský herecký výkon vo vedľajšej úlohe.

V roku 2024 sa objavil aj v hosťujúcej úlohe v 3. sérii seriálu Heartstopper. V tom istom roku si zahral Fiyera vo filmovej verzii muzikálu Wicked a túto postavu si zopakuje aj v 2. časti filmu, ktorá má premiéru v priebehu v roka 2025. V roku 2025 si zahral po boku hercov ako Scarlett Johansson a Mahershala Ali vo filme Jurský svet: Znovuzrodenie.

 Súkromný život 
Žije v Hove vo East Sussex. Je vášnivým športovcom – jazdí na bicykli, zúčastňuje sa maratónov a triatlonov, obľubuje paddleboarding a horolezectvo.

V roku 2024 zabehol Hackney Half maratón na podporu organizácie Just Like Us, ktorá pomáha LGBTQ+ mládeži – Jonathan je jej patrónom.

Svoju sexuálnu orientáciu oznámil súkromne priateľom a rodine ešte vo svojich dvadsiatich rokoch, no verejne sa vyjadril až v roku 2018. Hoci vníma sexualitu ako veľmi osobnú tému, ktorú často zneužívajú médiá ako „komoditu a menu“, uvedomuje si význam reprezentácie a viditeľnosti.

V roku 2024 založil charitu The Shameless Fund, ktorá má za cieľ pomáhať queer komunite po celom svete žiť slobodne a autenticky. Funguje cez partnerstvá so známymi osobnosťami a značkami; prvou spoluprácou bola kampaň s módnou značkou Loewe a ich kolekciou „Drink Your Milk“.

 Referencie 

 Iné projekty 

 Externé odkazy 



 Zdroj 

Kategória:Anglickí divadelní herci
Kategória:Anglickí filmoví herci
Kategória:Anglickí televízni herci
Kategória:Britské LGBT osobnosti